Cele se kop geëis oor verkragting-uitlatingBheki Cele (Foto: SAPD) ŉ Herrie het ontstaan oor die uitlating wat Bheki Cele, minister van polisie, gemaak het oor die bendeverkragting van ŉ groep van agt vroue in Krugersdorp, Gauteng. Hy het in ŉ onderhoud met eNCA gesê dat een van die slagoffers, ŉ 19-jarige vrou, “gelukkig was om deur een man verkrag te word”. Die verkragting het verlede Donderdag plaasgevind toe ŉ groep van 12 vroue (onder wie sangeresse, modelle, aanbieders en ŉ grimeerkunstenaar) en tien mans besig was met die verfilming van ŉ musiekvideo toe hulle oorval is deur ŉ groep gewapende mans wat in komberse geklee was. Van die vroue is toe verkrag en die groep is beroof. In die onderhoud vertel Cele van die verkragting en begin verduidelik hoe een vrou deur tien mans verkrag is, gevolg deur agt, ses, vier en drie mans. Hy verwys laastens dan na die vrou wat deur een man verkrag is. “Die een 19-jarige vrou was gelukkig, as jy dit gelukkig kan noem, om deur een man verkrag te word,” het Cele tydens die onderhoud gesê. Die DA sê hy is gewalg deur Cele se uitlating. Die verdagtes is tydens ‘n multi-dissiplinêre optrede in hegtenis geneem. (Foto: Polisie) “Minister Bheki Cele het baie gruwelike dinge in sy rampspoedige loopbaan gesê, maar hierdie jongste stelling is eenvoudig onvergeeflik en kan nie geïgnoreer word nie,” het Nazley Sharif, die DA se woordvoerder van vroue, gesê. Sharif sê daar is meer as genoeg rede dat Cele afgedank moet word. “Die feit dat Suid-Afrika die verkragtingshoofstad van die wêreld is, dui reeds duidelik op die absolute gebrek aan regeringsreaksie en gebrek aan sorg vir oorlewendes asook geen aanspreeklikheid nie. “Dit is onvergeeflik dat ons minister van polisie sulke uitlatings oor ŉ baie ernstige saak maak. Cele se opmerking toon ŉ totale gebrek aan sensitiwiteit teenoor vroue en oorlewendes van verkragting. Dit skep ŉ algehele verbreking in vertroue in hom.” Verskeie politieke partye braai ook nou vir Cele omdat hy die publiek mislei het toe hy ná die Krugersdorp-verkragtingsvoorval sy versekering gegee dat die polisie goeie vordering maak met die agterstand in DNS-toetse. ’n Verslag van Junie wys daar is ’n agterstand van 150 131 DNS-toetse. Luidens die Julie-verslag het die agterstand die daaropvolgende maand tot 180 381 gegroei. Die DA het reeds ŉ petisie van stapel gestuur waarin Cele se kop geëis word. Meer as 27 000 mense het reeds hul handtekeninge gegee.